b'\n_START_ARTICLE_\nRubikon\n_START_PARAGRAPH_\nRubikon oli antiikin aikainen nimi pienelle joelle Pohjois-Italiassa. Rooman valtakunnan aikaan se virtasi Adrianmereen Ariminumin ja Caesenan v\xc3\xa4list\xc3\xa4. Joen tarkkaa sijaintia ei tiedet\xc3\xa4, mutta ep\xc3\xa4ill\xc3\xa4\xc3\xa4n, ett\xc3\xa4 kyseess\xc3\xa4 on nykyinen Fiumicinojoki. Rooman valtakunnan aikana joki oli rajana Gallia Cisalpina -provinssin ja itse Rooman v\xc3\xa4lill\xc3\xa4. Lain mukaan kenraalit eiv\xc3\xa4t saaneet ylitt\xc3\xa4\xc3\xa4 rajaa armeijan kanssa. _NEWLINE_Kun Julius Caesar ylitti joen vuonna 49 eaa., luultavasti 10. tammikuuta, h\xc3\xa4n rikkoi Rooman lakia ja aloitti sis\xc3\xa4llissodan. Suetoniuksen mukaan Caesar lausui "iacta alea est" ("arpa on heitetty") ennen kuin ylitti joen. Plutarkhos taas kertoo, ett\xc3\xa4 Caesar lausui t\xc3\xa4m\xc3\xa4n kreikaksi "anerrifth\xc5\x8d kybos" ("lent\xc3\xa4k\xc3\xb6\xc3\xb6n noppa") siteeraten n\xc3\xa4ytelm\xc3\xa4kirjailija Menandrosta.'